
З А К О Н

О ДАВАЊУ ГАРАНЦИЈЕ РЕПУБЛИКЕ СРБИЈЕ У КОРИСТ BANCA INTESA AD BEOGRAD ЗА ИЗМИРИВАЊЕ ОБАВЕЗА ЕЛЕКТРОДИСТРИБУЦИЈЕ СРБИЈЕ Д.О.О. БЕОГРАД, ПО ОСНОВУ УГОВОРА О КРЕДИТУ РАДИ МОДЕРНИЗАЦИЈЕ ДИСТРИБУТИВНЕ МРЕЖЕ

Члан 1.

Република Србија преузима обавезу да као гарант измири обавезе Електродистрибуције Србије д.о.о. Београд (у даљем тексту: Зајмопримац), по основу Уговора о кредиту бр. 19695747, закљученог између Зајмопримца и Banca Intesa AD Beograd, дана 21. августа 2026. године (у даљем тексту: Уговор о кредиту), у износу који не може бити већи од 9.376.000.000 динара (словима: деветмилијардитристотинеседамдесетшестмилиона динара), увећаног за номиналну каматну стопу која је варијабилна и износи шестомесечни БЕЛИБОР, плус каматна маржа која износи 1,725% на годишњем нивоу.

Члан 2.

Гаранцију из члана 1. овог закона Република Србија издаје у корист Banca Intesa AD Beograd, на име обавеза из Уговора о кредиту.

Члан 3.

Република Србија (у даљем тексту: Гарант) овим неопозиво, безусловно, без приговора и на први позив гарантује, да ће измирити дуг Зајмопримца према Banca Intesa AD Beograd (у даљем тексту: Банка), односно свих плативих износа о њиховом доспећу, у свему на начин и у складу са условима из Уговора о кредиту, са роком важности који ће бити дужи за месец дана од рока доспећа кредита, чиме се ствара обавеза отплате дуга насталог по основу дате гаранције да плати доспелу а неизмирену обавезу уколико Зајмопримац не изврши ту своју обавезу благовремено, у складу са Уговором о кредиту са Банком. 

Уколико Гарант не изврши своје обавезе, у року из става 1. овог члана, Банка ће имати право да прогласи доспелим све износе који су плативи у складу са одредбама Уговора о кредиту.

У случају активирања гаранције из члана 1. овог закона, Банка ће имати право да од Гаранта наплати износ својих доспелих а неизмирених потраживања. Гарант се обавезује да ће обезбедити у буџету за одговарајућу фискалну годину средства неопходна за извршавање преузетих обавеза по овој гаранцији.

Члан 4.

Отплату кредита врши Зајмопримац према Банци у динарима, а све у складу са одредбама Уговора о кредиту. 
Средства за отплату кредита обезбедиће Зајмопримац из сопствених прихода.

Зајмопримац је дужан да средства за отплату кредита обезбеђује према плану отплате, у износу који укључује главницу и обрачунату камату.

Члан 5.

Ако по основу гаранције из члана 1. овог закона Гарант изврши обавезу уместо Зајмопримца, Гарант ће од Зајмопримца имати право на повраћај главнице, камате и свих пратећих трошкова који настану због неизвршења, односно неблаговременог извршења обавезе, као и свих других трошкова који могу настати у вези са извршавањем обавеза уместо Зајмопримца, до висине износа измирене обавезе, као и право да од Зајмопримца наплати обрачунату законску затезну камату. Гарант своје право повраћаја од Зајмопримца неће остваривати пре потпуног намирења потраживања од стране Банке, нити ће поступати противно интересима Банке.

Право на повраћај средстава из става 1. овог члана Гарант ће остварити тако што ће иницирати наплату са рачуна Зајмопримца на основу овлашћења добијеног од Зајмопримца или других инструмената обезбеђења, у складу са прописима којима се уређује платни промет.

Члан 6.

Средства кредита која су Зајмопримцу стављена на располагање на основу Уговора о кредиту за које се издаје гаранција по овом закону уплатиће се на наменски рачун Зајмопримца који ће се отворити код Народне банке Србије, након ступања на снагу овог закона. Средства са наменског рачуна користиће се за плаћање обавеза Зајмопримца само уз сагласност министра финансија.

Члан 7.

Овај закон ступа на снагу осмог дана од дана објављивања у „Службеном гласнику Републике Србије”.
О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА 

Уставни основ за доношење овог закона садржан је у одредби члана 97. став 1. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 16. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) прописује да Република Србија може дати гаранцију за измирење дуга јавних предузећа чији је оснивач.

II. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона о давању гаранције Републике Србије  у корист Banca Intesa AD Beograd (у даљем тексту: Зајмодавац) по задужењу Електродистрибуција Србије д.о.о. Београд (у даљем тексту: Зајмопримац) садржани су у члану 16. став 4. Закона о јавном дугу, односно у потписаном уговору између Зајмодаваца и Зајмопримаца у износу који не може бити већи од 9.376.000.000 динара (словима: деветмилијардитристаседамдесетшестмилиона динара), ради модернизације дистрибутивне мреже.
У потписаном уговору, повлачење средстава кредита у износу који не може бити већи од 9.376.000.000 динара, условљено је давањем гаранције Републике Србије (у даљем тексту: Гарант), односно ступањем на снагу закона о давању гаранције Републике Србије.

 Гарант неопозиво, безусловно и на први позив гарантује, као примарни дужник уредно и благовремено плаћање сваког и свих износа доспелих за плаћање по основу појединачних уговора о кредиту, као и благовремено извршавање свих осталих обавеза Зајмопримца, а у складу са уговором о дугорочном кредиту. Уколико Гарант оформи ново правно лице које би наставило оперативно пословање Зајмопримца, Гарант је у обавези да предузме све радње са циљем да омогући, између осталог, да ново правно лице приступи дугу и преузме обавезе отплате одобрених кредита. 

             Законом о буџету Републике Србије за 2026. годину („Службени гласник РС”, бр. 108/25 и 80/26), чланом 3. предвиђено је давање гаранције пословним банкама по задужењу Електродистрибуције Србије д.о.о. Београд, ради модернизације дистрибутивне мреже, у износу који не може бити већи од 9.376.000.000 динара.

 
Пројекат Модернизација електродистрибутивне мреже кроз реконструкцију мреже на конзумним подручјима ДП Краљево, ДП Ниш и ДП Крагујевац, а у складу са пословном политиком Електродистрибуција Србије д.о.о. Београд првенствено има за циљ:

-
смањење техничког губитка електричне енергије;

-
смањење трошкова одржавања;

-
смањење трајања прекида у напајању, неиспоручене електричне енергије и повећање поузданости и сигурности напајања корисника система;

-
повећање квалитета напајања корисника система;

-
повећање дистрибутивних капацитета и

-
унапређење заштите животне средине.

Значајна средства, која Електродистрибуција Србије д.о.о. Београд улаже из године у годину у реконструкцију нисконапонске електроенергетске мреже, показују спремност Електродистрибуције Србије д.о.о. Београд за обновом и модернизацијом постојеће инфраструктуре.  

Стратешко опредељење Електродистрибуције Србије д.о.о. Београд је замена дрвених стубова на постојећим мрежама ниског напона са уградњом бетонских, као и замена неизолованог проводника самоносећим кабловским снопом.

Највећа дужина мреже ниског напона на дрвеним стубовима јесте на конзуму дистрибутивних подручја Краљево, Ниш и Крагујевац, стога је потребно да се највећа средства, у наредном периоду, усмере управо за реконструкцију мреже ниског напона на овим конзумима.

Просечна цена реконструкције мреже ниског напона је око 3.540.000 динара по километру мреже (око 30.000 евра по километру мреже). Ова процена важи за мрежу где се врши комплетна реконструкција са заменом свих стубова и проводника са прибором. Постоје деонице нисконапонске мреже предвиђене за реконструкцију где већ постоје бетонски стубови који се задржавају, а мења се проводник са прибором.

Влада је дана 20. августа 2026. године донела Закључак 05 Број: 420-8322/2026, којим је утврдила основу за давање гаранције Републике Србије у корист Banca Intesa AD Beograd, за измиривање обавеза Електродистрибуција Србије д.о.о. Београд, по основу уговора о кредиту ради модернизације дистрибутивне мреже и прихватила уговор о дугорочном кредиту између Banca Intesa AD Beograd и Електродистрибуција Србије д.о.о. Београд.
Према одредбама Уговорa о кредиту у износу који не може бити већи од 9.376.000.000 динара између Banca Intesa AD Beograd и Електродистрибуција Србије д.о.о. Београд, који је потписан у Београду 21. августа 2026. године, предвиђени су следећи финансијски услови:

- каматна стопа износи каматна маржа од 1,725% + шестомесечни БЕЛИБОР,

- период расположивости кредита је две године,

- повачење кредита у једној или више транши,

- рок отплате кредита је 84 месеца, укључујући период почека од 36 месеци,

- отплата кредита у осам једнаких шестомесечних рата, након истека периода почека.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се преузимање обавезе Гаранта да измири обавезе Зајмопримца по задужењу код Зајмодавца, у износу који не може бити већи од 9.376.000.000 динара.

Одредбом члана 2. овог закона предвиђа се да гаранцију из члана 1. овог закона, Гарант даје Зајмодавцу на име обавезе из закљученог Уговора о кредиту.

Одредбом члана 3. овог закона предвиђају се питања која се односе на обавезе Гаранта.

Одредбом члана 4. овог закона предвиђају се питања која се односе на обавезе Зајмопримца.

Одредбом члана 5. овог закона предвиђа се регресно право Гаранта ако по основу издате гаранције изврши обавезу уместо Зајмопримца, као корисника кредита.

Одредбом члана 6. овог закона предвиђа се отварање наменског рачуна код Народне банке Србије за плаћање обавеза Зајмопримца уз сагласност министра финансија.

Одредбом члана 7. предвиђа се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије. 

ИЗЈАВА О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ

1. Орган државне управе, односно други овлашћени предлагач прописа ВЛАДА
   Обрађивач МИНИСТАРСТВО ФИНАНСИЈА 

2. Назив прописа

ПРЕДЛОГ ЗАКОНА О ДАВАЊУ ГАРАНЦИЈЕ РЕПУБЛИКЕ СРБИЈЕ У КОРИСТ BANCA INTESA AD BEOGRAD ЗА ИЗМИРИВАЊЕ ОБАВЕЗА ЕЛЕКТРОДИСТРИБУЦИЈЕ СРБИЈЕ Д.О.О. БЕОГРАД, ПО ОСНОВУ УГОВОРА О КРЕДИТУ РАДИ МОДЕРНИЗАЦИЈЕ ДИСТРИБУТИВНЕ МРЕЖЕ

DRAFT LAW ON GRANTING A GUARANTEE OF THE REPUBLIC OF SERBIA IN FAVOR OF BANCA INTESA AD BEOGRAD FOR THE SETTLEMENT OF THE OBLIGATIONS OF ELEKTRODISTRIBUCIJA SRBIJE D.O.O. BELGRADE, BASED ON A LOAN AGREEMENT FOR THE MODERNIZATION OF THE DISTRIBUTION NETWORK

3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):

а) Одредба Споразума која се односе на нормативну садржину прописа,  
Не постоје релевантне одредбе Споразума 

б) Прелазни рок за усклађивање законодавства према одредбама Споразума, 

Није потребан прелазни рок за усклађивање законодавства

в) Оцена испуњености обавезе које произлазе из наведене одредбе Споразума, 

Не постоје одредбе на основу којих је потребно оценити испуњеност обавезе
г) Разлози за делимично испуњавање, односно неиспуњавање обавеза које произлазе из наведене одредбе Споразума, 

Не постоје наведене одредбе 

д) Веза са Националним програмом за усвајање правних тековина Европске уније. 

Не постоји веза са Националним програмом за усвајање правних тековина Европске уније


4. Усклађеност прописа са прописима Европске уније

а) Навођење одредби примарних извора права Европске уније и оцене усклађеност са њима,  

Не постоје одредбе примарних извора права Европске уније

б) Навођење секундарних извора права Европске уније и оцене усклађености са њима,

Не постоје секундарни извори права Европске уније
в) Навођење осталих извора права Европске уније и усклађеност са њима,

Не постоје остали извори права Европске уније

г) Разлози за делимичну усклађеност, односно неусклађеност 

Не постоје наведени разлози 

д) Рок у којем је предвиђено постизање потпуне усклађености прописа са прописима Европске уније 

Није потребан рок за усклађивање

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је  образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произлази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

 Не постоје прописи ЕУ са којима је потребно обезбедити усклађеност

6. Да ли су претходно наведени извори права Европске уније преведени на српски језик? 

Не постоји наведени извори права Европске уније

7. Да ли је пропис преведен на неки службени језик Европске уније?

Није

8. Сарадња са Европском унијом и учешће консултаната у изради прописа и њихово мишљење о усклађености.

Полазећи од нормативног садржаја предметног Предлога закона није потребно обавити консултације са Европском комисијом и другим стручним телима Европске уније.

